En mislykket befrielsesaktion endte med 20 dages betinget fængsel for en 19-årig mand, som tirsdag fik sin dom ved Retten i Aalborg. Det oplyser anklager ved Nordjyllands Politi, Kristina Frandsen. Den unge mand er dømt for at have forsøgt at befri sin kammerat, som var anholdt af politiet. Det skete 14. oktober 2017 klokken 04.20 på en adresse i Skovsgård ved Hobro. Her var kammeraten blevet anholdt, og den 19-årige forsøgte at befri ham ved at lægge sig imellem politibetjenten og kammeraten. Befrielsesaktionene mislykkedes dog, og den 19-årige blev selv anholdt og er nu idømt 20 dages betinget fængsel.

Referat:
En 19-årig mand endte selv med at blive anholdt, da han forsøgte at hjælpe en kammerat, som var anholdt af politiet.